XV. Mezőberényi Töltött Káposzta Fesztivál
A már hagyománynak számító Töltött Káposzta Fesztivált idén 15. alkalommal rendezték meg 2026. szeptember 12-én. A főzőverseny ismételten kiemelt része volt a városi ligetben tartott rendezvénynek, ahol civil szervezetek, egyesületek, baráti társaságok és családok csapatai jó hangulatban, finom és házias ételeket készítettek. Már reggel 6 óra után indult a sürgés-forgás, a csapatok folyamatosan pakoltak ki és készítették elő a főzés helyszínét. A dekorációs versenyhez idén is sok, szép és ötletes főzőhely készült el. A rendezvény hivatalos megnyitójára 9 órakor került sor. Rácz József köszöntötte a csapatokat és a korai időpontban kilátogatókat, majd felkérte Gombár Dávid országgyűlési képviselőt, hogy pár szóban köszöntse a megjelenteket. A képviselő elmondta, számos hasonló rendezvényen vett részt (korábban versenyzőként, mostanában inkább mint vendég), de itt látta a legtöbb főzőcsapatot. Kifejtette, azért látogatja a rendezvényeket, hogy kapcsolatot teremtsen a választópolgárokkal, majd hozzátette, hogy a nap folyamán rendelkezésre áll mindenki számára, legyen ez a kötetlen beszélgetések napja. Ezt követően Siklósi Istvánt, Mezőberény város polgármesterét kérték fel megnyitó beszédének elmondására. Beszédében röviden összefoglalta a fesztivál történetét, majd szót ejtett a Baráti Egylet Mezőberényért civil szervezetről. Mint elmondta, ők voltak az első valós civil szervezet Mezőberényben, akik először a település várossá válását segítették, majd 15 évvel ezelőtt előálltak a fesztivál ötletével. Az elmúlt években kinőtte magát a kezdeményezés, amiért nagyon hálás a város a szervezetnek. Mindenkinek jó főzést, kellemes kikapcsolódást és jó szórakozást kívánt. Ezt követően sor került a Legszebb konyhakertek verseny díjátadójára is a színpadon. A Közösségi Kert kategóriában a Mezőberényi Talentum Református Óvoda és a Mécses Egyesület megosztott első helyet szerzett. A díszkert kategóriában első helyezett idén Kerekes Józsefné lett, őt a második helyen Bokorné Varga Katalin követte, a harmadik helyért járó díjat pedig Bíró Sándorné szerezte meg. Normál 50 m2 feletti kategóriában Nagy Ferenc és Nagy Ferencné kertje lett a legszebb, második Szokola János kertje lett. Normál 50 m2 feletti vegyes kategóriában Szokola Szabó Judit kertje nyerte el az első helyért járó díjat, a második helyért járó elismerést Szabó Gyula kertje érdemelte ki. 10 órától Spice Pop interaktív gyermekműsor volt látható a színpadon. A fesztivál történetében már második alkalommal tartották meg az Erősember-versenyt a Csárda Gym közreműködésével. Több fiatal jelentkezett, hogy megmérettesse magát és erejét. 8 nevező volt a versenyen, a legfiatalabb 16 éves volt. Három szám eredményei alapján alakult ki a helyezettek sorrendje. Első helyezett lett Dumjan Csaba, második helyezést ért el Costa László, harmadik pedig Tari Krisztián lett. Dél múltával kihirdették a madárijesztő verseny eredményét is. Rengeteg különdíjas alkotás született, de dobogósok csak hárman lehettek. A legalsó fokra a Madárijesztőcske nevű alkotás készítői (Nefelejcs óvoda) állhattak fel, a második fokra a Nyaligátor készítői (Nyald meg a Kanalam!) kerültek, a legmagasabb fokra Rozalinda nevű madárijesztő gazdái (Ma-ki-fő) értek fel. 13 órától a Döndi Duó és Roli szórakoztatta a kilátogatókat élőzenével. Délután két órát követően Mezőberény csoportjai mutatták meg mit is tudnak valójában. Elsőként a Berényi Népdalkör zenei csokrával, majd a Berény Táncegyüttes ropta a színpadon. Őket a ZumBrigád Team követte mozgalmas műsorukkal. A helyi fellépők sorát a Mezőberényi Malom-Fitness DSE látványos mozdulatokkal tűzdelt műsora zárta. Délután négy órakor zajlott a főzőverseny eredményhirdetése. Az idén 32 csapat adta le nevezését. A legfinomabb káposztát a Magyar Vöröskereszt Mezőberényi Alapszervezete csapata készítette, második helyezést ért el a Barát-Hi Kör csapata, míg a harmadik helyen a Mezőberényi Szlovákok Szervezete végzett a füstölt húsos változattal. Különdíjat kapott a fiatalokból álló Gombóc Gang csapata. A dekorációs versenyen első díjban részesült a Ma-ki-fő csapata, második helyezést ért el a Magyar Vöröskereszt Mezőberényi Alapszervezete, a harmadik helyet pedig a Gombóc Gang szerezte meg. Különdíjban részesült a Frontba Töltve csapata.  A koncertek sorát az Abba Tribute Show kezdte meg népszerű Abba slágerek előadásával. Őket a Budapest Show Band követte a színpadon. Az est jó hangulatú lezárásáról a Dirty Slippers gondoskodott.

Megemlékezés az '56os forradalom és szabadságharc 70. évfordulója alkalmából 
2026. október 23. (péntek) 10.00 óra, Mezőberény, '56os emléktér
Beszédet mond: Siklósi István, Mezőberény Város polgármestere
Megemlékező műsor:
Mezőberényi Petőfi Sándor Evangélikus Gimnázium, Kollégium és Általános Iskola diákjai
Virágok elhelyezése
11.00 óra Ünnepi  testületi ülés a Városházán
„Mezőberényért” kitüntetést vesz át Kiss András Zoltán, tűzoltó dandártábornok

EZ TÖRTÉNT A KÉT ÜLÉS KÖZÖTT
2026. szeptember 5-én a Vármegyenapon Madarászné Bereczki Zsuzsanna alpolgármester asszony, a mezőberényi Települési Értéktár Bizottság elnöke vette át az értéktári okleveleket. Mindig öröm látni, hogy városunk értéktárában folyamatosan bővül az oda felvett értékek sora!
Szeptember 2-án Siklósi István polgármester levélben fordult az MVM-hez, megismételve két évvel ezelőtti kérését, hogy a Könyökutcában fennálló elektromos áramkapacitás hiányosságait szüntessék meg. Egyszerre nem lehet p. vasalót és mosogatógépet használni. A szeptember 28-án érkezett válasz szerint „a Mezőberény, Könyök utcában lakókat érintő feszültségpanasz megoldása érdekében történő fejlesztés várható tervszállítása 2027. június 30. A kivitelezés ezt követően kezdődik meg, mely várhatóan 2027. év végére valósulhat meg.”
Szeptember 7-én a Töltött Káposzta Fesztiválon főző csapatok tartottak megbeszélést az Orlai házban, majd 12-én az eddigi legnagyobb létszámú főzőcsapat részvételével – 38 csapat – zajlott a XV. Töltött Káposzta Fesztivál.
Szeptember 11-én a Városházán fogadta Siklósi István polgármester az Értelmiségi Szakszervezeti Tömörülés ágazati találkozóján két napig – szeptember 10-12. között – Mezőberényben tartózkodó 14 főt, akik elsősorban az óvodák kérdéskörével foglalkoztak, így két óvodát is meglátogattak. Kreiszné Szilágyi Tünde, Mezőberény Város Óvodai Intézménye igazgatója kalauzolta a vendégeket. A Szerbiából, Romániából és Magyarországról érkezett szakemberek számára igyekeztek más oldaláról is megmutatni városunkat. A találkozó jó lehetőséget kínált a határainkon kívüli óvodai munkák megismerésére, tapasztalatcserére.
Szeptember 22-én válaszolt az OTP Siklósi István polgármester korábbi keményebb hangvételű levelére. Azt kifogásolta, hogy a bankfiók bezárásával együtt az ott lévő bankautomatát is megszüntették, ráadásul azt írták, hogy nem lesz másik a CBA-nál elhelyezetten kívül. Válaszlevelükben azt írták, hogy „a megszűnt ATM pótlása érdekében a megfelelő telepítési helyszín kiválasztásán dolgoznak”.

MIRŐL TÁRGYALT A KÉPVISELŐ-TESTÜLET?
A napirend megszavazása után közmeghallgatásra került sor, melynek témája a 2026. évi önkormányzati feladatellátás változásai a központi (országos) intézkedések tükrében, illetve az ipari területek használatáról szóló tájékoztatás volt. Mezőberény Város Önkormányzati Képviselő-testülete elfogadta a 2026. szeptember 28-i közmeghallgatásról szóló beszámolót.
Tudomásul vették Gulyásné dr. Sáli Henrietta aljegyző tájékoztatóját a 2026. augusztus 26-i soron kívüli zárt ülésen, illetve az augusztus 31-i soros zárt ülésen hozott döntésekről, majd Siklósi István polgármester számolt be a két ülés között történt fontosabb eseményekről, intézkedésekről. 
Elfogadták a lejárt határidejű határozatok végrehajtásáról és a polgármester által, átruházott hatáskörben hozott döntésekről szóló beszámolót. Az Ügyrendi és Humánügyi Bizottság 2026. augusztus hónapban átruházott hatáskörben nem hozott döntést.
Mezőberény Város Önkormányzati Képviselő-testülete elfogadta Mezőberény Város Önkormányzatának 2027. évi éves ellenőrzési tervét.
Átcsoportosítások és fedezetbiztosítások megszavazása után 2. alkalommal került módosításra Mezőberény Város Önkormányzata 2026. évi költségvetési rendelete. A bevételek és kiadások főösszege (intézményfinanszírozással) 6.097.545.528 Ft-ra emelkedett.
A képviselők megismerték és megfelelőnek tartották Mezőberény Város Óvodai Intézménye 2026/2027. nevelési évre szóló munkatervét, és felhatalmazták Siklósi István polgármestert, hogy a dokumentumot a fenntartó nevében aláírja.
Mezőberény Város Önkormányzati Képviselő-testülete Szegedi Máriát bízta meg az Orlai Petrics Soma Könyvtár, Muzeális Gyűjtemény és Művelődési Központ igazgatói beosztásának ellátásával határozott időre, 2026. november 1. naptól 2031. október 31. napjáig.
Módosításra került Mezőberény Város Önkormányzati Képviselő-testületének Szervezeti és Működési Szabályzata.
Elfogadták a 2026. évi XXIX. Berényi Napok szakmai és pénzügyi beszámolóját, valamint a Testvérvárosi Találkozóról szóló beszámolót. A képviselő-testület megköszönte az Orlai ház és a Mezőberényi Polgármesteri Hivatal dolgozóinak, a civileknek és a civil szervezetek tagjainak, valamint a rendezvényeken közreműködőknek, segítőknek a munkáját.
Mezőberény Város Önkormányzati Képviselő-testülete úgy döntött, hogy nem kíván csatlakozni a Bursa Hungarica Felsőoktatási Ösztöndíjpályázat 2027. évi pályázati fordulójához, egyúttal felhívja az érintett fiatalok figyelmét, hogy felsőoktatási tanulmányok folytatásának támogatására, indokolt esetben, a továbbiakban is lehet kérelmet benyújtani Mezőberény Város polgármesteréhez címezve.
A képviselő-testület egyetértett a nevelési-oktatási intézmények működéséről és a köznevelési intézmények névhasználatáról szóló 20/2012.(VIII.31.) EMMI rendelet 24.§ (1) bekezdése alapján, a Gyulai Tankerületi Központ által a 2027/2028. tanévre megállapított kötelező felvételt biztosító általános iskolák körzethatárainak meghatározásával. Az EMMI rendelet hivatkozott rendelkezése alapján a képviselő-testület fenti véleménye kiegészítéseként megállapította, hogy Mezőberény jegyzőjének nyilvántartásában szereplő Mezőberény lakóhellyel, ennek hiányában tartózkodási hellyel rendelkező hátrányos és halmozottan hátrányos helyzetű általános iskolába járó gyermekek összesített létszáma 56 fő, akik közül 54 fő (22 fő hátrányos helyzetű és 32 fő halmozottan hátrányos helyzetű gyermek) a Mezőberényi Általános Iskola és Alapfokú Művészeti Iskola, 2 fő (2 fő hátrányos helyzetű gyermek) pedig a Mezőberényi Petőfi Sándor Evangélikus Gimnázium, Kollégium és Általános Iskola tanulója.
Mezőberény Város Önkormányzati Képviselő-testülete a következőkben fogalmazta meg előzetes véleményét a jelenlegi 47-es (4255-re változó) út városon átvezető szakaszának felújítását érintő forgalom terelésekkel kapcsolatban:
1. Mezőberény részéről elvárás, hogy a jelenlegi 47-es út városon átvezető szakaszának felújítása miatt szükséges elkerülő utak esetében, az építést követően a felújítást, helyrehozatalt a kivitelező/beruházó (még nem ismert/Közlekedési és Beruházási Minisztérium) végezze el, és úgy adja vissza az önkormányzatnak a terelésre használt önkormányzati utakat. (A felújítás során érintett elkerülő útszakaszokról az önkormányzat is készít előzetes és utólagos videós/fotós állapotfelvételt.)
1. A leendő kivitelező az önkormányzati utak igénybevétele előtt egyeztesse le az utak használatát, idejét, ütemezését az önkormányzattal. Az önkormányzat kiköti, hogy a leendő kivitelező kérje meg az önkormányzat tulajdonosi és közútkezelői hozzájárulását, hogy az ideiglenes forgalomszabályozás eszközeit elhelyezze és az önkormányzati utakat igénybe vegye. A hozzájárulások megadását munkaterület átadásként kérjük kezelni.  
1. Beruházó a kivitelezés alatt köteles az érintett önkormányzattal a kapcsolatot tartani, minden munkaterület átadásra meghívni önkormányzatot is, mint helyi közútkezelőt. 
1. A leendő kivitelező a lakosság érdekét szem előtt tartva köteles időben megadni, hogy mikor melyik önkormányzati út, utca lesz más forgalmi helyzetben, mikor és hol változik a forgalmi rend. A leendő kivitelező folyamatosan tartsa a kapcsolatot az önkormányzattal, kiemelten a fontosabb, lakosságot is érintő munkálatokat megelőzően.
Siklósi István polgármester felhatalmazást kapott, hogy az előzetes véleményt az illetékeseknek megküldje.
Módosításra került az önkormányzat vagyonáról és a vagyonnal való gazdálkodás egyes szabályairól szóló rendelet.
Mezőberény Város Önkormányzati Képviselő-testülete támogatta Dr. Beszédes Fruzsina Viktória fogorvos, szájsebész szakorvos egészségügyi szolgálati jogviszonyban történő alkalmazását a Városi Humánsegítő és Szociális Szolgálat keretein belül, a mezőberényi III. számú fogorvosi körzet feladatainak helyettesítés keretében történő ellátására.
Jóváhagyták Mezőberény Város Óvodai Intézménye 2026/2027. nevelési évre szóló Pedagógus Továbbképzési Intézményi Programjának módosítását. 
Mezőberény Város Önkormányzati Képviselő-testülete hozzájárulását adta a Mezőberényi Petőfi Sándor Evangélikus Gimnázium, Kollégium és Általános Iskola részére, hogy az intézmény pályázatot nyújtson be a Magyarországi Evangélikus Egyházhoz egy 50 kWh-s napelemes rendszer és hozzá tartozó 84 kWh-s energiatároló telepítése tartalommal, az 5650 Mezőberény Petőfi út 13-15. megvalósítási helyszínen (962/3 hrsz.). Siklósi István polgármester felhatalmazást kapott a hozzájáruló nyilatkozat kiadására, valamint a szükséges intézkedések és jognyilatkozatok megtételére.

A képviselő-testület által tárgyalt napirendek és az elfogadott rendeletek megtalálhatók a www.mezobereny.hu honlapon.
A soron következő képviselő-testületi ülés időpontja: 2026. október 26. (hétfő).
Fesetőné Sipos Judit
Titkárság
TÁJÉKOZTATÁS
Tájékoztatjuk a Tisztelt lakosságot, hogy a piac október 23-án megtartásra fog kerülni.

Mezőberény is részt vett a Vármegyenapon
2026. szeptember 5-én Mezőberény Értéktára is részt vett a Vármegyenapon és kiállította, bemutatta értékeit. A rendezvényen részt vett Siklósi István polgármester, Madarászné Bereczki Zsuzsanna alpolgármester, a Települési Értéktár Bizottság elnöke és Gyökér Gyöngyi, az Értéktár Bizottság titkára. Igyekezett a város színes standdal bemutatkozni és a Berényi méz, Famíliatészta mellett a Debreczeni család szőttesei és Kiszely Jánosné hímzéseit is megcsodálhatták. A város szülöttjének Orlai Petrics Somának és Petőfi Sándornak is emléket állítottunk és kiemeltük, hogy az előbbi vármegyei érték is. Az idén Madarászné Bereczki Zsuzsanna vette át az elmúlt időszakban készített értékekért járó gratulációs oklevelet. Köszönet az értéktár tulajdonosoknak, a készítőknek és a bizottsági tagoknak, hogy munkájuk eredményeképpen minden évben színvonalas standdal tud Mezőberény Város Értéktára megjelenni. Örömteli, hogy a Vármegyenapon mezőberényi mazsorettesek és a Mezőberényi Roma Családbarát Egyesület Jókedvű Fiúk zenekari csapata is részt vett és bemutatkozott. Köszönjük.
forrás: Mezőberény Város Önkormányzata Facebook-oldala

Látványos, de megrázó előadás
A Sárközi Gyula Társulat előadásában Habiszti csak azért is élünk és táncolunk címmel látott egy táncos előadást a mezőberényi közönség az Orlai házban 2026. szeptember 26án. A műsor első részében a roma érzésvilágot, a testvéri szeretetet és a férfi és a nő kapcsolatát mutatta be, a második rész pedig a roma holokauszt áldozatainak állított emléket. A két rész között Sárközi Gyulától, a társulat alapítójától és a darab megálmodójától tudott meg részleteket a nagyérdemű. Mint elhangzott, az Auschwitz-Birkenauban tett látogatás, az ott tapasztalt látványok és érzések hatására készült el a mű. A közönség minden egyes koreográfia végén tapssal fejezte ki tetszését, a darab végén pedig vastapssal köszönte meg az előadást.




Segítségre van szüksége az otthonában?
Nincs, aki kiváltsa a gyógyszereit? 
Nincs, aki bevásároljon?
Szüksége van arra, hogy valaki segítsen a tisztálkodásban? 
Szüksége van arra, hogy valaki segítsen a közvetlen környezetének rendben tartásában? 
Vegye igénybe a házi segítségnyújtásunkat!
Hogy mi is az a házi segítségnyújtás?
Házi segítségnyújtás keretein belül mindazt elvégezzünk, ami segít Önnek abban, hogy minél tovább az otthonában élhessen.
A szolgáltatás igénybevételét javasoljuk mindazon idős, beteg, fogyatékkal élő és/vagy bentlakásos intézményi elhelyezésre várakozó számára, aki önmaga ellátásáról átmenetileg vagy tartósan nem tud gondoskodni.
Gondozási tevékenységeink:	
	Ápolási, gondozási feladatok
	Segítségnyújtás a higiénia megtartásában
	(személyi, környezeti)
	Közreműködés a háztartás vitelében
	Kapcsolattartás a háziorvossal
	Pszichés gondozás
	Ágyban fekvő beteg gondozását ellátó hozzátartozó
	tehermentesítése, a betegellátást segítő technikák megtanítása, tanácsadás stb.
Gondozóink segítenek a személyes ápolásban, a közvetlen környezetük rendbetételében, háztartási munkákban, kiváltják a gyógyszereket, bevásárolnak. 
További tájékoztatás, bővebb információ személyesen, az Alapszolgáltatási Központban 5650 Mezőberény, Hősök útja 3. szám alatt, vagy a 06/70 4002497 telefonszámon kérhető.



Szociális étkeztetés
Étkeztetés keretében azoknak a szociálisan rászorultaknak a déli meleg étkezéséről gondoskodunk, akik azt önmaguk részére tartósan vagy átmeneti jelleggel nem képesek biztosítani.
A szociális étkeztetés igénybevételére jogosult, aki:
a)	a rá irányadó öregségi nyugdíjkorhatárt betöltötte,
b)	egészségi állapota miatt háziorvosa, kezelőorvosa javasolja  az étkeztetés biztosítását,
c)	fogyatékossági támogatásban, vagy vakok személyi  járadékában részesül,
d)	pszichiáter szakorvos által igazoltan pszichiátriai betegségben szenved,
e)	pszichiáter szakorvos szakvéleményével igazolt 	szenvedélybetegségben szenved,
f)	hajléktalan.
Az igénybevétel történhet helyben fogyasztással, elvitellel, vagy házhoz szállítással. 
Orvosi javaslatra diétás étkezést biztosítunk.
Szociális étkeztetés intézményi térítési díja: 1.030.Ft/adag
Kiszállítással: 1.130.Ft/adag
További tájékoztatás, bővebb információ személyesen az Alapszolgáltatási Központban 5650 Mezőberény, Hősök útja 3. szám alatt, vagy a 06/70 4002497 telefonszámon kérhető.

Idősek világnapja
Ajándékműsor a szép korúaknak
Az Idősek világnapja alkalmából idén is ajándékműsorral készült az ünnepelteknek az Orlai ház és a Városi Humánsegítő és Szociális Szolgálat 2026. október elsején. A megjelenteket Szegedi Mária, az Orlai ház megbízott  igazgatója köszöntötte, majd felkérte Borgula Györgyné képviselőt beszédének elmondására. A beszédben elhangzott, szépkorúink rettentően fontosak, vigyáznunk kell rájuk nap mint nap. Rendkívül sokat köszönhetünk szüleinknek, nagyszüleinknek és más idősebb rokonunknak, így méltán ünnepeljük őket. Ezt követően örökzöld slágerek hangzottak el Jegercsik Csaba és Jármai Edit előadásában. A közönség minden szám végén nagy tapssal fejezte ki tetszését, a műsor végén vissza is tapsolták az előadókat a színpadra egy ráadásszámra.
Nemzetközi óvodapedagógusi-konferencia Mezőberényben
Mezőberény Város Óvodai Intézménye mindig nyitott volt a tudásmegosztásra, az új ismeretek megszerzésére. Lehetőségünk nyílt a DKMT IRTUC Értelmiségi Szakszervezeti Tömörülés Dél-alföldi Regionális Képviseletének ágazati találkozóján képviselni Magyarországot! A kongresszus idei témája Az óvodai nevelés helyzete, körülményei a DKMT országokban. A szerb és román delegációk az országukban működő óvodák helyzetéről, a pedagógusok megítéléséről tartottak prezentációt. Intézményünk képviseletében szerencsém volt bemutatni a mai magyar óvodai nevelés törvényi hátterét, törvényhozói testületét valamint beszéltem az intézményünkről. Büszkén mutattam be a négy óvodánk speciális arculatát a delegáció tagjainak, beszéltem a terveinkről, eredményeinkről, kiemeltem az dolgozók magas szintű szakmaiságát, a gyermekek fejlesztésének lehetőségeit és a tehetséggondozás formáit. A delegáció tagjai a Mezőberényi Polgármesteri Hivatalban is látogatást tettek, ahol Siklósi István polgármester úr fogadta a vendégeket. A látogatás során Siklósi István kiemelte a város óvodáiban dolgozó óvodapedagógusok hivatásszeretetét, a magas szintű szakmaiságukat és azt a kreativitást, ami ilyen otthonossá és széppé teszi a mezőberényi óvodákat. A delegációk ezután látogatást tettek a Mosolygó Központi Óvodában és a Magyarvégesi Óvodában. Mind a két óvoda nevelőtestülete megmutatta óvodájuk specialitását, a vendégek számára színvonalas szakmai napot szereztek. A kongresszus nagyon hasznosnak bizonyult, hiszen hosszú távú szakmai megállapodás jött létre a szerb és a román valamint Mezőberény Város Óvodai Intézménye között.
Kreiszné Szilágyi Tünde, igazgató

Szakemberek tanácskozása a Családsegítő Szolgálatnál
A Városi Humánsegítő és Szociális Szolgálat Család és Gyermekjóléti Szolgálata 2026. szeptember 24. napján tartotta meg a törvényben előírt Szakmaközi kerekasztal megbeszélését. A megbeszélésen a gyermekvédelmi jelzőrendszer tagjai vesznek részt, azok a hivatalos szervek, intézmények és szakemberek, akik kötelesek jelezni a gyermekek veszélyeztetettségét, valamint együttműködni a Család és Gyermekjóléti Központ szakembereivel is. Minden hónapban előadással készülünk a résztvevőknek, olyan témát érintve, ami segítheti a mindennapi munkájukat. Ez alkalommal a jelenlévők előadást hallhattak a Városi Bölcsőde vezetőjétől, Farkasné Vasvári Nikolett-től „A bölcsődés korosztály sajátosságairól”. Több kérdés is felmerült a témával kapcsolatosan, melyekre mindenki kielégítő választ kapott. Ezt követően a szolgálat konzultációs lehetőséget biztosított a jelzőrendszeri tagoknak a gyermekjóléti szolgálat ellátásában lévő családokról. 

Farkasné Elek Mónika Családsegítő Szolgálat vezető
Közös énekléssel és bográcsozással búcsúztatták a nyarat
Kellemes hangulatú kerti partival búcsúztatták a nyarat a Juhász Gyula utcai és a Puskin utcai idősek otthonának lakói. A rendezvényre már napokkal korábban megkezdődött a készülődés, amelyből a szépkorúak és az intézmény dolgozói egyaránt kivették a részüket. A szabadtéri programhoz az időjárás is kegyes volt: bár már beköszöntött az ősz, a kellemes, napsütéses időnek köszönhetően az udvarok megtelhettek élettel, beszélgetéssel és vidámsággal. Bár az intézményekben sok ágyhoz kötött, illetve mozgásában korlátozott idős ember él, a gondozóknak a lakók nagy részét kerekesszék segítségével sikerült kivinniük az udvarra, így ők is aktív részeseivé válhattak a közös programnak és a szabadtéri élményeknek. A délután egyik központi eleme a közös étkezés volt. A bográcsban készült csülökpörkölt illata már messziről jelezte, hogy különleges ebéd készül, amelyet a lakók jóízűen fogyasztottak el. A jó hangulatról Domokos Imre gondoskodott élőzenével. A jól ismert dallamok sokakat éneklésre ösztönöztek, mások pedig a zene ritmusára táncra is perdültek. A közös éneklés, a zene, a beszélgetések és a vidám pillanatok igazi közösségi élménnyé tették a délutánt. A kerti parti remek alkalmat teremtett arra, hogy a lakók kiszakadjanak a mindennapokból, és együtt töltsenek egy tartalmas délutánt. A közös készülődés, a finom ételek, a zene és az együtt töltött idő mind hozzájárultak ahhoz, hogy mosolyt csaljanak az idősek arcára, és szép emlékekkel gazdagítsák őket. A nyárzáró kerti parti így nem csupán egy kellemes szeptemberi program volt, hanem a közösségi összetartozás, a figyelmesség és a gondoskodás szép példája is. Egy olyan nap, amelyen az együtt töltött idő, a közös élmények és a jókedv valamennyi résztvevő számára emlékezetessé tette az ősz első napjait.
Debreczeni-Czikkel Cecília vezető ápoló
Hornokné Dunai Tamara vezető ápoló

KÖZELGŐ MEZŐBERÉNYI PROGRAMOK
NYILVÁNOS ESEMÉNYEK
Október 9–11.
Szlovák nemzetiségi napok a tájház átadásával
Helyszín: Madarász u. 21.
Október 10. | 16:00
Prof. dr. Papp Lajos Széchenyi-díjas szívsebész előadása
Helyszín: Orlai ház
Október 14. | 15:00–17:00
Netrevalók
Helyszín: Orlai ház

Október 15. | 17:00
Rózsaszín séta Bak Mihály szobrának koszorúzásával
Helyszín: Oroszlán Gyógyszertár előtt, Mezőberény, Luther utca 1.
Október 17. | 14:00
2. Szüreti mulatság
Helyszín: Piac csarnok
Október 21. | 8:00–11:00
Véradás
Helyszín: Orlai ház
Október 21. | 9:00–18:00
I. Tökdekorációs verseny Mezőberényben
Helyszín: Orlai ház külső kertje, a Gyomai út felől
Október 23. | 10:00
Városi megemlékezés
Helyszín: ’56-os emléktér
Október 23. | 11:00
Ünnepi testületi ülés
Helyszín: Városháza díszterme
Október 29. | 10:00–11:00
Kincsek és történetek Mezőberényből
Helyszín: Városi Humánsegítő és Szociális Szolgálat
Október 31.
Tök jó buli!
November 1.
Halottak napi megemlékezés a történelmi egyházak szolgálatával
Helyszín: I–II. világháborús emlékmű
Várjuk Önöket szeretettel!

Élményekkel indult a 2026–2027es tanév a PSEG-ben
Tartalmas, élményekben gazdag programokkal indult a tanév a Mezőberényi Petőfi Sándor Evangélikus Gimnázium, Kollégium és Általános Iskolában. A nyár folyamán több mint 130 millió forint értékű fejlesztés valósult meg: megújult három tanterem, a kollégium lány szárnyának emeleti része, valamint DÖK-kuckó és műfüves terület is kialakult.
A tanévet ünnepi istentisztelettel nyitottuk meg, majd kezdetét vette a közös tanulás és felfedezés. A német nyelv tanulását élményszerű sütésfőzés színesítette: diákjaink Zwetschgenkuchen mit Streuseln, azaz morzsás szilvás süteményt készítettek.
Végzős AJTPs diákjaink nosztalgiatáborában bonyhádi, kisvárdai és egri fiatalokat láttunk vendégül. Arany János szülőhelyének és a Csonka toronynak a meglátogatása, gyulai várfürdőzés, mezőberényi séta és játékos vetélkedő tette emlékezetessé a találkozást.
A „Pattanj bringára!” program az egészséges és környezettudatos életmódot népszerűsítette. A Partiscum Planetárium foglalkozásain diákjaink és a város óvodásai fedezték fel a világűr titkait. A „Kajak nálunk!” program, kulturális és zenei bemutatók, valamint a gólyaavató is a közösségi élményeket gazdagította. A jövő tudósai pedig kis sem hagyták volna a „Kutatók éjszakája“ programot!
A hónap végén a Teremtés hetéhez csatlakoztunk. Októberben pedig kampányhét, Kult-Up, 72 óra kompromisszum nélkül, Gyermekek hangja és a reformáció hete vár ránk. A PSEG-ben továbbra is hiszünk: a tanulás közös élmény, a közösség pedig megtartó erő!
Hugyecz Hajnalka

Csalitos csatangoló - Hét próba a liget megmentéséért
Szeptember végén ismét gyermekzsivajtól volt hangos a városi liget, ahol a Mosolygó Központi Óvoda szervezésében idén is megrendeztük a már hagyománnyá vált Csalitos csatangoló programunkat. A „Mosolygó ovisok” ezúttal egy mesés kaland részeseiként fedezhették fel az őszi természet szépségeit. Az Erdők hete programsorozathoz kapcsolódva Az erdő meséje című történetet elevenítettük meg élményszerző, játékos feladatokon keresztül. A gyermekekre nem kisebb küldetés várt, mint megmenteni a ligetet és annak lakóit egy közelgő vihartól. A hét állomáson hét izgalmas próbát kellett kiállniuk: hálót fontak, megtámasztották a fákat, biztonságos búvóhelyet készítettek a kisállatoknak és a megáradt vizeket is elterelték. A sikeresen teljesített küldetés végén természetesen a jól megérdemelt jutalom sem maradt el. A vidám délelőtt során az önfeledt játék és a közös élmények mellett a gyermekek észrevétlenül szereztek új ismereteket az őszi természet változásairól és az állatok téli felkészüléséről. A hét próba teljesítése közben megtapasztalhatták az összefogás és az együttműködés erejét, miközben a természet szeretete és védelme is hangsúlyt kapott. A közös kaland ismét maradandó élményekkel gazdagította kis óvodásainkat.
Hugyák Olga



A világűr egy lépésre tőlünk
Mozgó planetárium az iskolánkban
Különleges élményben lehetett részük iskolánk tanulóinak szeptember 24-én: mozgó planetáriumi előadás érkezett hozzánk, így egy kis időre az iskola falai közül egészen a világűrbe utazhattunk. A planetárium kupolája alatt a gyerekek lenyűgöző látványvilág segítségével ismerkedhettek meg a csillagos égbolttal, a Naprendszerrel és a világegyetem titkaival. Az előadás során olyan helyekre „utazhattunk”, ahová a hétköznapokban csak képzeletben juthatunk el: távoli bolygók, csillagok és galaxisok tárultak elénk. A különleges vetítés nemcsak látványos, hanem ismeretterjesztő és élményszerű tanulási lehetőség is volt. A gyerekek játékos formában szerezhettek új ismereteket a világűrről, miközben saját kérdéseikre is választ kaphattak. A program különösen nagy élményt jelentett a tanulók számára, hiszen ezúttal nem tankönyvből vagy a képernyőről találkozhattak a csillagászattal, hanem szinte a csillagok között érezhették magukat. A délelőtt ismét megmutatta, hogy a tanulás akkor igazán emlékezetes, amikor élménnyel, kíváncsisággal és felfedezéssel párosul. Ki tudja, talán ma néhány kisdiákban megszületett egy jövőbeli csillagász vagy űrkutató álma is… 
Hugyecz Hajnalka

Utcabál Mezőberényben
2026. szeptember 4-én, péntek este a SILENT zenekar egy merész, mégis egyszerű ötletet váltott valóra: zenés utcabált szervezett a Jókai utcában. Nem egy megszokott fesztivál, nem egy hagyományos városi rendezvény volt, hanem egy közösségi kezdeményezés, amelynek a főszereplői maguk a zenekar tagjai és a berényiek lettek. A Jókai utca megtelt zenével és tánccal. Családok, fiatalok, idősebbek, szomszédok és barátok gyűltek össze, hogy együtt töltsenek el egy szeptemberi estét. Jó volt látni, hogy egy új ötlet ennyi embert képes megmozgatni, és néhány óra alatt valódi tánctérré változtatni egy utcát. Előtte füvet vágtak, sepregettek, asztalokat tettek ki akár „foglalt” táblával, szebbé téve a környezetet, az utcát a lakók. Az ilyen történetek adnak reményt. Mert minden hagyomány egyszer egy ötlettel kezdődött. Valaki vagy valakik elhatározták, hogy megpróbálják. Nem tudták biztosan, hányan jönnek el, milyen lesz a hangulat, sikerül-e. De hittek benne! Így születnek az új hagyományok, lépésről lépésre, évről évre. Szerencsére sok ilyenre van példa a városban és ez ezt a sort gyarapítja. Mezőberény is akkor a legerősebb, amikor a helyi emberek kezdeményeznek, összefognak és tesznek a közösségért. A város értéke nemcsak az épületeiben és tereiben, hanem azokban az emberekben is rejlik, akik életet visznek ezekbe a terekbe. Kívánjuk, hogy a szeptember 4i utcabál legyen egy új, szép mezőberényi sikertörténet kezdete. Olyan történeté, amely évről évre egy kicsit nagyobbat álmodik, egy kicsit több embert hív közös éneklésre, táncra. Mert van remény. Van közösség. És Mezőberényben vannak emberek, akik mernek tenni érte. Köszönet a Silent zenekarnak! Köszönet az utca lakóinak a türelemért és mindazoknak, akik támogatták az ötletet, a megvalósítást. Köszönet a Polgárőröknek! Köszönjük Mátyás Laci, Jakusovszki Zoli, Papp Zoli, Sziráczky Jani, Uhrin Feri, Farkas Peti! 
forrás: Mezőberény Város Önkormányzata Facebook-oldala
Idén is szlovákul tanulnak
Az Országos Szlovák Önkormányzat támogatásával, ismét elkezdődött a szlovák nyelvtanfolyam. Korcsokné Varga Anna tanárnő interaktív módon tartja az órákat. Az érdeklődők így feleleveníthetik a régi szlovák nyelvi tudásukat. Várjuk az érdeklődőket a következő órára 2026. október 1. csütörtökön 16.30 órai kezdéssel a Szlovák Közösségi Házba.
forrás: Borgula Györgyné Facebook-oldala

Hatalmas íjász sikerek Szilvásváradon
A Mezőberényi Íjász és Hagyományőrző Sportegyesület tagjai, Fehér Csaba és Székely Erzsébet 3D Íjász Világbajnokságon vettek részt Szilvásváradon 2026. szeptember elseje és ötödike között. A környezet gyönyörű volt, az Állami Ménesgazdaság a lipicai ménessel, a Szalajka-patak és a környező hegyek. A megmérettetésre 31 ország több mint 800 versenyzője érkezett. A pályák hatalmasak voltak, egy világbajnoksághoz méltóak. Ugyanakkor a terep meglehetősen nehéz volt, sok veszélyt rejtett magában. Mindkét mezőberényi versenyző az élbolyban küzdött a győzelemért. Székely Erzsébet végül aranyérmet szerzett, Fehér Csaba az utolsó napon elszenvedett baleset miatt ezüstérmet ért el. Mindkét versenyző nagyon jó véleménnyel volt a társakról és a versenyről, hálásak az együtt töltött időért.
forrás: Mezőberényi Íjász és Hagyományőrző Sportegyesület

Jubileumi évforduló
Ismét megemlékeztek a Budapestről kitelepítettekről Mezőberényben 2026. szeptember 5-én. A helyszín a Kossuth téri emlékmű volt, a I. kerületi evangélikus templom mellett. A megemlékezés a megszokottak szerint a déli harangszóval kezdődött, majd gyermekek kongatták meg az emlékmű harangját. Megemlékező beszédet Fischer István, egykori kitelepített mondott, aki gyermekként élte meg a kommunista rendszer eme tettét és következményeit. Említette az előző évek deportálásait, a lakosságcseréket, a málenkij robotot. Elmondta, a Budapestről való kitelepítésnek politikai okai voltak, aminek következtében 300 családot költöztettek Mezőberénybe, ez megközelítőleg 1000 embert jelentett. A vélt reakcióktól ellentétes végkifejlet jelentkezett Mezőberényben, ugyanis az egymásnak feszülés helyett hamar megtanultak együtt élni a felek. 1953-ban a Nagy Imre nevéhez köthető amnesztiarendelettel megszűnt a kitelepítésük, de budapesti ingóságaikat nem kaphatták vissza. A történelmi visszaemlékezés mellett saját és családja emlékeiből is megosztott párat a megemlékezőkkel. Végezetül köszönetét fejezte ki az emberséges Mezőberénynek és az emlékezőknek. Az esemény a koszorúk és virágok elhelyezésével, valamint újabb harangszóval ért véget.
Gazdafórum az Orlai házban
A Körösmenti Konzorcium szervezésében fórumot tartottak 2026. szeptember 25-én. A rendezvényt Koós László, a konzorcium szakmai koordinátora moderálta, aki a megjelentek köszöntését követően felkérte Siklósi Istvánt, Mezőberény polgármesterét az esemény megnyitására. A polgármester azzal kezdte, hogy néhány éve már egybegyűltek a vízgazdálkodással kapcsolatban. Kiemelte, nagyon fontosak a mezőgazdászok, nélkülük nincs élelem, sok munkahelyet tartanak fenn. A csapadék és vízhiány miatt ők vannak nagyobb veszélyben. Végezetül azt kívánta, hogy mindenki sok hasznos információval gazdagodjon az est folyamán. Molnár Sándor, a megyei önkormányzat elnöke gondolatát azzal kezdte, hogy Békés megye az ország éléskamrája. Hozzátette, fontos lenne az előállított anyagot helyben fel is dolgozni. A jelenlegi helyzet kialakulásához a folyószabályozások is hozzájárultak. Ugyanakkor 180 év átalakulását nem egy év alatt lehet helyrehozni, de tervezni és tenni kell. Rendkívül fontos, hogy újra elegendő víz legyen a tájban. A köszöntők sorát Gombár Dávid, a térség országgyűlési képviselője zárta. Elmondta, nehéz a rengeteg szakember között konszenzust teremteni, ezért kellenek az ilyen beszélgetések, konferenciák, fórumok. Véleménye szerint fontos a pillanatnyi segítség is, de a megoldás csak hosszútávon képzelhető el. A Minisztérium munkájában – összképet tekintve – jó úton haladunk, de a helyi érdekek képviselése is fontos. Talajvízszint emelés, újabb folyószabályozások, vízmegtartó csatornahálózat kialakítása is folyamatban van. Az első előadó Kurucz Máté volt, a Kövizig Gyula képviseletében. Előadása elején a felszíni vizekről beszélt, amiknél csökkenő tendencia figyelhető meg. A Körösök vidéke csatornákkal összeköttetésben van a tiszai vízkörrel, a kapcsolat hiánya a megyei vízhelyzet végzetessé válását jelentené. Duzzasztások segítségével sikerült nyári vízszintet tartani. Az elmúlt 5 évben 1 évnyi csapadék hiánya alakult ki. A művelt területek ellátásáról 18 öntöző csatorna gondoskodik. Végezetül az elmúlt 1 év fejlesztéseiről beszélt. Beszélt a hoszszútávú megoldási javaslatokról, ami a vízmegtartáson alapul. A fórum második előadója Koós László volt. Saját bevallása alapján provokatív mondandóval készült. Szkeptikus a klímaváltozással kapcsolatban, mindenki csak mutogat rá, de lokális megoldást senki nem kínál. Az átlaghőmérséklet vizsgálata alapján 1990-ben rendkívül megemelkedett a melegedés egyenese. Összefüggést talált a melegedés gyorsulása és a drasztikusan csökkent kijuttatott víz mennyisége között. Ha maradt volna a 90 millió m3, akkor maradt volna a '90 előtti melegedési szint. A probléma megoldásához komplex terv kell, fásítási program és vizek kijuttatása a tájba. A következő előadó Czirják Csaba, a Sárréti Vízőrzők Egyesületének elnöke volt. A sárréti terület bemutatásával kezdte előadását. Majd ismertette az elmúlt 4 évük munkáit, főleg az ökológiai vízmegtartás területén. Gravitációs bevezetés segítségével végzik munkájukat,ezt képekkel jól illusztráltan mutatta a tájékoztató előadás. A negyedik előadó dr. Hupuczi Júlia, a Szegedi Tudományegyetem docense, valamint a Magyar Talajtani Társaság alelnöke volt. Ő a talaj felől közelítette meg a kérdést. A mezőföld humusszal teli része rendkívül vékonyra zsugorodott a talajszelvényekben, a lényeg, hogy Békés megyében a további pusztulás még megállítható. Beszélt továbbá arról is, hogy a talajainkat alulról és oldalról kellene feltölteni. Előadását azzal zárta, hogy bemutatta hogyan tehetünk földjeink jobb vízmegtartásáért. Az est utolsó előadója André Krisztina volt a NAK képviseletében. Előadásában az igénybe vehető támogatási lehetőségekről adott tájékoztatót. Az előadások között két hozzászólás is elhangzott, majd az előadások befejeztével néhány kérdés is megválaszolásra került.

Újabb rangos elismerés
Újabb rangos szakmai elismerésben részesült a mezőberényi származású dr. Maléth József, a Szegedi Tudományegyetem kutatóorvosa. Az Év Élettudományi Publikációja Díjat munkatársaival közösen jegyzett, a nemzetközi Current Biology folyóiratban megjelent tanulmányáért vehette át. A kutatás egy eddig kevéssé ismert szabályozási mechanizmust tárt fel, amely fontos új ismeretekkel szolgál az élettani folyamatok megértéséhez. Dr. Maléth József Mezőberényben érettségizett, majd a Szegedi Tudományegyetemen szerzett orvosi diplomát. Tudományos munkáját korábban több rangos díjjal is elismerték. Az újabb kitüntetésre méltán lehet büszke szülővárosa: egy mezőberényi kötődésű kutató teljesítménye ismét nemzetközi szinten is elismerést kapott.
forrás: Mezőberény Város Önkormányzata Facebook-oldala

Szalonnasütés, jókedv, muzsika
Batyus szalonnasütést rendezett a Városi Nyugdíjas Klub a mezőberényi muzeális gyűjtemény udvarán 2026. szeptember 30-án. Szép számmal jelentek meg a sütögetni vágyók, de nem csak a szép korúak közül. A délután jó kedvben, sok beszélgetéssel, nagy nevetésekkel és sok finom falat kíséretében telt. De nem csak a jó társaság, hanem Domokos Imre zenei műsora is gondoskodott a felhőtlen hangulatról.

Újabb népművészeti siker
Újabb szép eredménnyel büszkélkedhet Mezőberény a népművészet területén. Musztafa Amira a XVI. Vándorlegény Országos Gyermek és Ifjúsági Népi Kézműves Pályázat Délalföldi és vajdasági regionális kiállításán I. helyezést ért el, munkáját pedig arany minősítéssel ismerték el. Ez a siker nem csupán egy helyezés és nem az első. Egy fiatal alkotó tehetsége, szorgalma, kitartása és a hagyományok iránti szeretete jelenik meg benne. Egy-egy elkészült kézműves munka mögött hosszú órák gyakorlása, türelem és különleges öröm rejlik. Amira szakmai fejlődését Kissné Wagner Mária segíti, akinek elkötelezett szakmai támogatása fontos része ezeknek a sikereknek. Az ő útmutatásával egyre szebb, igényesebb munkák kerülnek ki, amelyek méltón képviselik a népi kézművesség értékeit. Szívből gratulálunk Musztafa Amirának a kiemelkedő I. helyezéshez és az arany minősítéshez, valamint Kissné Wagner Máriának a szakmai támogatásához! Büszkék lehetünk arra, hogy Mezőberényben ilyen fiatal tehetségek viszik tovább népművészeti hagyományainkat. A kiállítás 2026. október 30-ig megtekinthető Békéscsabán a Tégla Népművészeti Alkotóházban nyitvatartási időben.
forrás: Mezőberény Város Önkormányzata Facebook-oldala

Könyvbemutató és közgyűlés
A Békés Vármegyei Helytörténeti Egyesület konferenciakötet bemutatót tartott az Orlai házban 2026. szeptember 19-én. A szervezet megalakulásakor célul tűzte ki, hogy kiemelten foglalkozik a vármegye sokszínű nemzetiségi múltjával. Ennek jegyében 2026. május 9én Békéscsabán, a Szlovák Kultúra Házában nemzetiségi konferenciát rendeztek, amelynek előadásai most önálló konferenciakötetben is megjelentek. A kiadvány a vármegye különböző nemzetiségeinek történetét, kulturális és néprajzi örökségét mutatja be. A tanulmányok között szó esik többek között a korábban Békésben élő görög és örmény közösségekről, a málenkij robot tragédiájáról, a magyarországi románok néprajzi örökségéről, a németek kitelepítéséről, valamint a battonyai szerbek és a békéscsabai szlovákok történetéről. Különösen fontos Mezőberény számára a helyi német közösség kitelepítésének, valamint a mezőberényi cigányság történetének bemutatása. Az egyesület célja, hogy a kötet hozzájáruljon a vármegye helytörténeti kutatásához, és fórumot teremtsen a települések és nemzetiségek közötti együttműködéshez. A kiadvány értékes forrás lehet kutatók és a helytörténet iránt érdeklődők számára egyaránt.

[bookmark: _GoBack]Találkozott a töltött káposzta fesztivál alapító csapata
Vannak kezdeményezések, amelyek egy baráti beszélgetésből születnek, majd hagyománnyá válnak. Ilyen Mezőberény egyik legkedveltebb rendezvénye, a Töltött Káposzta Fesztivál is, amely idén immár 15. alkalommal várta a főzőcsapatokat és a látogatókat. A jubileumi évforduló alkalmából Mezőberény Város Önkormányzata meghívta a Baráti Egylet Mezőberényért Egyesület egykori tagjait, akik elfogadták a meghívást, és a 14es Vadász Sörkert PubFood-ban találkoztak. Ők voltak azok, akik 2011 szeptemberében útjára indították a fesztivált, és tíz éven át főszervezőként dolgoztak azon, hogy a rendezvény évről évre egyre több embert szólítson meg. Az elmúlt tizenöt év alatt sok minden változott. Változtak az idők, az igények és a fesztivál is folyamatosan változott, de van ami változatlan maradt: a közösség és a töltött káposzta. A BEM tagjai idén, 2026. szeptember 12-én is ott lesznek a fesztiválon, ezúttal azonban már nem szervezőként, hanem egy baráti klubként, saját csapatukkal főzve. A találkozón Siklósi István polgármester köszönetet mondott az alapítóknak azért az előrelátó ötletért, amelyből mára Mezőberény egyik meghatározó eseménye nőtte ki magát. Hoffmann Dániel és Nagy Ferenc felidézték a kezdeti éveket, az első fesztivál szervezésének emlékeit, a közös munkát és azokat a pillanatokat, amelyek megalapozták a rendezvény sikerét. Különleges meglepetéssel érkezett Szabó Sándor, aki gondosan összeállított fotókat és tablókat hozott magával. A képek végigvezették a résztvevőket a legemlékezetesebb pillanatokon. Szívből köszönjük, hogy elfogadták a meghívást, és együtt emlékezhettünk vissza a kezdetekre. Köszönjük a találkozó támogatását a Vadász Sörkert PubFood-nak, Perei Ferencnek és Siklósi István polgármesternek. Öröm volt látni, hogy a csapatban ma is ugyanúgy ott van a tenni akarás, amely tizenöt évvel ezelőtt életre hívta ezt a rendezvényt.
forrás: Mezőberény Város Önkormányzata Facebook-oldala

I. TÖKDEKORÁCIÓS VERSENY
Mezőberényben

Időpont: 2026. október 21. (szerda)
9:00–18:00 óráig
Helyszín: Orlai ház külső kertje a Gyomai út felől
Jelentkezés: Várjuk óvodák, iskolák, családok, baráti társaságok, civilek jelentkezését!
A nevezés ingyenes!

MAGYAR RÁKELLENES LIGA
Mezőberény Város Önkormányzata és a Magyar Rákellenes Liga nevében tisztelettel meghívjuk Önt és kedves családját 2026. október 15-én, csütörtökön 17 órától az Oroszlán Gyógyszertár előtt (Mezőberény, Luther u.) tartandó megemlékezésre, amelyen Dr. Bak Mihály szülésznőgyógyász szobránál koszorúzással és mécses-gyújtással tisztelgünk emléke előtt. A megemlékezés az országos Rózsaszín Sétához kapcsolódik, amely a mellrák elleni küzdelemre, a megelőzésre,  a szűrővizsgálatok fontosságára és az összefogás erejére hívja fel a figyelmet.
A megemlékezés programja:
17.00 óra Siklósi István polgármester köszöntője
Emlékező beszédet mond: ifj. Dr. Bak Mihály belgyógyász, családorvos és szülei
Közreműködik: Babinszki Panna és Mankó Kata
A megemlékezés végén közösen helyezzük el az emlékezés virágait, és egy mécses meggyújtásával tisztelgünk Dr. Bak Mihály emléke előtt.
Kérjük, jöjjön el Ön is, emlékezzünk együtt és hívjuk fel együtt a figyelmet az egészségünk megőrzésének fontosságára!
Szeretettel várjuk!

Eszközpark fejlesztése Túsz Norbert Gépjárműjavító Kft.-nél
A Túsz Norbert Gépjárműjavító Kft.-nél olyan berendezéseket vásároltunk meg, amelyek támogatják a folyamatosan változó gépjáművek szervizelését, modern hibafeltárását. További fejlesztésként három szoftvermodullal fejlesztettük cégünk működését. A modulok használatával könnyen áttekinthető és kezelhetővé vált partnerkezelő rendszerünk. 
A Nemzeti Fejlesztési Központ döntése értelmében a GINOP_Plusz1.2.425202502168 azonosítószámú pályázat keretében a fejlesztés finanszírozására 6 311 570 Ft támogatást nyertünk el.
A projekt által létrejött egy modernebb, gyorsabb és zökkenőmentesebb napi munkafolyamat és ügyfélkiszolgálás-működés vállalkozásunknál. A pályázat támogatásával megvásárlásra került egy részecskemérő berendezés, egy Eusama mérési elvű személyautó (2t tengelyterhelésig) lengéscsillapítóvizsgáló pad, egy hidraulikus működtetésű személy és kistehergépjármű futómű holtjáték vizsgáló mozgatópad és egy hidropneumatikus aknaperememelő.  A modern eszközök környezetbarátabbá tették cégünket és hozzájárultak dolgozóink kíméletesebb és egészségbarátabb munkakörnyezetéhez. A szoftverbeszerzés  által egy értékesítési lokális szoftvermodult, egy elektronikus iratkezelés lokális szoftvermodult, valamint egy Munkafolyamatok irányítás lokális szoftvermodult vásároltunk meg. Az új szoftverek használatával javult a kommunikáció a vállalaton belül is és az ügyfélkezelés terén is, mely támogatja a jelenlegi és jövőbeni vevőkör elégedettségét. A szoftverrendszer biztosítja a belső munkafolyamatok átláthatóságát és automatizálását. A bevezetett modulok egymással kompatibilis modulokból épül fel, amelyek mindegyike a cég napi operatív folyamatait támogatja. Fenti fejlesztések eredményeként egy modernebb, gyorsabb és zökkenő mentesebb napi munka-folyamat és ügyfélkiszolgálás működik vállalkozásunknál.  
További információk: 
Túsz Norbert
Túsz Norbert Gépjárműjavító Kft. 
Email: tusznorbertev@gmail.com

Október a Reformáció hónapja
Sok éve már, hogy a protestáns (evangélikus, református, baptista, pünkösdi, stb.) felekezetek megemlékeznek arról, amit Reformációnak nevezünk. Luther Márton ágoston rendi szerzetes 1517. október 31-én kezdeményezett vitát az egyházi élet és tanítás megújításáról azzal, hogy a wittenbergi vártemplom kapujára kiszögezte a 95 tételét. Tettével heves vitákat indított el. Ezek nemcsak arról szóltak, hogy mit valljon és hirdessen az egyház, hanem minden embert választás elé állított. Éppen azért lett jelentősége az akkori eseményeknek, mert senki nem vonhatta ki magát a személyes döntés alól: sem a világi hatalmasságok, sem a tudományos élet képviselői, sem a papság, sem a templomba járó emberek, akik ezeket a vitákat hallgatták, látták. Azt, hogy mindenki érezte és látta, hogy ezek a kérdések nemcsak a fejük felett zajló viták, hanem ebben nekik is állást kell foglalniuk valamilyen formában.
Azóta sok gyülekezetben – így Mezőberényben is – büszkén emlékeznek evangélikusok és reformátusok az 509 éve történtekre. Róluk beszélünk, rájuk emlékezünk, akik megharcolták személyes hitüket. Nekik fontos volt mindez. Kiálltak érte, megküzdötték döntéseiket, vallást tettek hitükről. A 300 éve Mezőberénybe érkező családok szintén fontosnak tartották keresztyén hitük megvallását, megélését. De mi a helyzet a MA emberével? A mai idősekkel, fiatalokkal, szülőkkel, gyerekekkel? Van-e jelenünk? Van-e hitvallásunk? Tudunk-e megújulni egy felbolydult, zavaros és zaklatott világban? – Isten Szentlelke adjon ehhez erőt.
Selmeczi Lajos Péter

A könyvtár ajánlja
Patkó Ágnes: Szekszárdi vörös-sorozat
A fiatal Karai Renáta megelégeli a nyüzsgő fővárost, és úgy dönt, hogy Szekszárdra költözik. Miközben lelkesen próbálja rendbe tenni újdonsült házát és annak szebb napokat látott kertjét, élvezi a kisvárosi létet és sok új barátra tesz szert, például a Rozémustrán. Ám az első helyet elnyert borászszal megbeszélt találka tragédiával végződik. A rendőrség balesetként zárja le az ügyet, így Renáta friss baráti társaságával, finom borok és ételek elfogyasztása közepette nyomozásba kezd.
Patkó Ágnes könnyed sorozata autentikus kisvárosi életérzéssel mutatja be egy csapatnyi lelkes amatőr nyomozó kalandjait, akik fáradhatatlanul kutatnak az igazság után.
Anyakönyvi hírek
Házasságot kötöttek: Bereczki Mihály (Békéscsaba) és Tóth Melinda (Békéscsaba), Szabó László (Mezőberény) és Ivanics Réka (Mezőberény), Hoffmann Mihály (Mezőberény) és Simon Terézia (Mezőberény)
Eltávoztak közülünk: Babinszki Mihályné szül. Krattinger Mária Magdolna (1934), Vargáné Perei Erika (1963)
Hirdetések
FERRO PONT – Fix áras termékek és házhoz szállítás
FIX ÁRAS TERMÉKEK – ÁRZUHANÁS
Egyes méretű:
Betonacélok, szerkezeti csövek, zártszelvények
Köracélok, szögacélok, acéllemezek
I és U gerendák, trapézlemezek, ereszcsatornák
KEDVEZŐBB, FIX ÁRON!
A „FIX ÁR”: tartósan alacsonyabb árú termék, további kedvezménnyel nem vonható össze.
További információkért keresse üzleteinket!
Békéscsaba – 66/453453
Orosháza – 30/6807628
Gyula – 30/6807630
Szarvas – 30/6807626
TERMÉKEINK HÁZHOZ SZÁLLÍTVA!
Szerdánként terítőjáratot szervezünk BÉKÉS, MEZŐBERÉNY, KAMUT és MURONY településekre!
Lerakóhelyenként mindössze: 6350 Ft (5000 Ft + áfa)
Tervezhető és kényelmes!
Megrendeléseiket kedd 13.00ig tudják leadni.
Részletekről érdeklődjön vevőszolgálatunkon!
Telefon: 66/453453
Email: ferropont@univerzalzrt.hu
FERRO PONT Békéscsaba, Berényi út 139.
www.ferropont.hu

TŰZIFACENTRUM
Száraz vastag – 10 cm
Akác és tölgybükk szelezék, konyhakészre vágva
5300 Ft/mázsa
Hasított, konyhakész tűzifa
Akác és tölgybükk tűzifa
5600 Ft/100 kg áron rendelhető!
Száraz, 1 éves kitermelés
Ingyenes házhozszállítás 30 mázsa felett!
Elérhetőség
Gráczik György
+36 20 2740258
Apátfalva, Csokonai utca 7.

KÁROLYI TÜZÉP
GYORS KISZOLGÁLÁS, MINDIG JÓ ÁRON!
FIGYELEM, KEDVES VÁSÁRLÓK!
AKÁC KUGLI – 5900 Ft/mázsa
TÖLGY KUGLI – 5600 Ft/mázsa
SÓDER, CEMENT, HOMOK
LENGYEL KAZÁNSZÉN – 15.500 Ft/mázsa
CSEH BARNASZÉN – 14.800 Ft/mázsa
NE MARADJON LE!
JÓ ÁR! JÓ MINŐSÉG! GARANTÁLVA!
Érdeklődni és rendelni
A megszokott elérhetőségeken lehet:
0670/6649813
0630/2990621
Cím
BÉKÉS, KOSSUTH U. 39.

Ásott kút tisztítása
az ország területén bárhol!
Téglás György
Hamza István
+36 20 5006055
+36 70 2866017

Fa és műanyag nyílászárók,
egyedi bútorok, konyhák, belsőépítészet
és gipszkarton szerelés.
Bobály András, faipari technikus
Tel.: +36 30 2257253
andrasbobaly@gmail.com
facebook.com/people/BobályAndrásEV/100087439675394


Kopányi László e.v.
www.kopanyi.fufaag.hu
Szolgáltatások:
emelőkosaras munkák
fakivágás
gallyazás, ágaprítás
sövénynyírás
telek tisztítás
fűkaszálás
tuskómarás
Telefon: +3630/2194154

